តុលាការ​ខេត្ត​កំពង់​ឆ្នាំង ​​លើក​ពេល​ប្រកាស​សាលក្រម​ប្រឆាំង​អ្នកកាសែត​​ជាប់​ចោទ​ពី​បទ​​«ញុះញង់» 
 ក្រុម​គ្រួសារ និង​មេធាវី​ការ​ពារ​ក្តី បាន​អំពាវនាវ​ឲ្យ​តុលា​ការ​ទម្លាក់​ចោល​ការ​ចោទ​ប្រកាន់​លើ​អ្នក​សារព័ត៌មាន​រូប​នេះ ក្រោម​ហេតុ​ផល​ថា​លោក​មិន​បាន​ញុះញង់​ប្រជាពលរដ្ឋ​ឲ្យ​យក​ដី​រដ្ឋ​ ដូច​ការ​​ប្តឹង​ដោយ​មន្រ្តីយោធា​ជាន់​ខ្ពស់​មួយ​រូប​នោះ​ទេ។
ភ្នំពេញ — តុលាការខេត្តកំពង់ឆ្នាំង នៅថ្ងៃអង្គារនេះ បានសម្រេចលើកពេលប្រកាសសាលក្រមប្រឆាំងអ្នកសារព័ត៌មានម្នាក់ ឈ្មោះ សុខ ឧត្តម ដែលត្រូវបានចោទប្រកាន់ពីបទញុះញង់ ក្នុងសំណុំរឿងជម្លោះដីធ្លី ដែលប្តឹងដោយមន្រ្តីយោធាជាន់ខ្ពស់ម្នាក់។ លោក សុខ ឧត្តម ដែលជាអតីតម្ចាស់ស្ថានីយវិទ្យុរិទ្ធិសែន ជាអ្នកសារព័ត៌មានទី៣ហើយ ដែលត្រូវបានចោទប្រកាន់ពីបទញុះញង់ក្នុងរយៈពេលចុងក្រោយនេះ។ ប្រសិនបើរកឃើញកំហុស លោកអាចត្រូវផ្តន្ទាទោសជាប់ពន្ធនាគារ រហូតដល់២ឆ្នាំ តាមមាត្រា៤៩៥នៃក្រមព្រហ្មទណ្ឌ។ មេធាវីការពារឲ្យលោក សុខ ឧត្តម គឺលោក អ៊ុន ច័ន្ទថុល ប្រាប់VOAនៅថ្ងៃអង្គារនេះថាតុលាការបានលើកពេលប្រកាសសាលក្រមនេះ ដោយមិនកំណត់ថ្ងៃ ហើយលោកក៏មិនដឹងអំពីមូលហេតុនៃការលើកពេលនេះដែរ។ លោកមានប្រសាសន៍ថា៖ «តុលាការលើកពេលដោយសារតែតុលាការជាប់រវល់អីអញ្ចឹង(ទេដឹង)។ បងអត់ដឹង។ ការលើកពេលហ្នឹង នឹងប្រកាសនៅពេលក្រោយ គេមិនដែលកាត់(ទោស)ហើយ អត់ប្រកាសទេ»។ លោកមេធាវីនៅតែស្នើឲ្យតុលាការទម្លាក់ចោលការចោទប្រកាន់លើកូនក្តីរបស់លោក។ កាលពីសប្តាហ៍មុន តុលាការបានបើកសវនាការជំនុំជម្រះលើអ្នកសារព័ត៌មាន លោក សុខ ឧត្តម ហើយលោក ឧត្តម បានលើកឡើងថាលោកមិនបានញុះញង់អ្វីនោះទេ ដោយគ្រាន់តែរាយការណ៍ព័ត៌មានប៉ុណ្ណោះ។ លោក សុខ ឧត្តម អាយុ៣១ឆ្នាំ ដែលបានធ្វើការជាអ្នកសារព័ត៌មានក្នុងខេត្តកំពង់ឆ្នាំង តាំងពីឆ្នាំ២០១៤ ត្រូវបានចាប់ខ្លួនដាក់ពន្ធនាគារ កាលពីខែឧសភា ឆ្នាំ២០២០ មួយថ្ងៃបន្ទាប់ពីលោកបានផ្សាយព័ត៌មានទាក់ទងនឹងទំនាស់ដីធ្លីក្នុងខេត្តកំពង់ឆ្នាំង។ លោក សុខ ឧត្តម ដែលមានទំព័រហ្វេសប៊ុកឈ្មោះ«ស្ថានីយព័ត៌មានវិទ្យុរិទ្ធិសែន» ត្រូវបានចោទប្រកាន់ថារាយការណ៍បែបញុះញង់»ឲ្យប្រជាពលរដ្ឋកាន់កាប់ដីរដ្ឋក្នុងឃុំជៀប ស្រុកទឹកផុស ខេត្តកំពង់ឆ្នាំង។ កាលពីសប្តាហ៍មុន មេធាវីរបស់លោក សុខ ឧត្តម បានការពារថាតុលាការមិនគួរប្រើក្រមព្រហ្មទណ្ឌចោទប្រកាន់កូនក្តីរបស់លោកទេ។ លោកពន្យល់ថាបើសិនជាអ្នកសារព័ត៌មានរាយការណ៍ខុស គួរតែមានការប្រើប្រាស់ច្បាប់ស្តីពីរបបសារព័ត៌មាន ដែលក្នុងនោះមានការកែតម្រូវព័ត៌មាន។ មាត្រា១០នៃច្បាប់ស្តីពីរបបសារព័ត៌មាន ចែងថាបើតុលាការរកឃើញថាការផ្សាយណាមានលក្ខណៈខុសពីការពិតតាមបណ្តឹងរបស់ដើមបណ្តឹងរដ្ឋប្បវេណី តុលាការអាចបង្គាប់ឲ្យសារព័ត៌មាននោះចុះផ្សាយនូវការកែតម្រូវ ឬសងជំងឺចិត្ត ឬចុះផ្សាយនូវការកែតម្រូវផង និងបង់ប្រាក់សងជំងឺចិត្តផង។ បើតាមមេធាវី កូនក្តីរបស់លោក គឺលោក សុខ ឧត្តម ត្រូវបានប្តឹងដោយឈ្មោះ នូ សំរិទ្ធិ ដែលគេស្គាល់ថាជាមន្រ្តីយោធាជាន់ខ្ពស់ម្នាក់ក្នុងខេត្តកំពង់ឆ្នាំង។ លោកមេធាវីមានប្រសាសន៍ថាលោក នូ សំរិទ្ធ បានចោទកូនក្តីរបស់លោកថាបានធ្វើសកម្មភាពញុះញង់ បំផុសបំផុលឲ្យប្រជាពលរដ្ឋតវ៉ាយកដី ដែលជាកន្លែងបាញ់គ្រាប់ពិតរបស់រដ្ឋ។ VOAមិនអាចសុំការឆ្លើយតបពីលោក នូ សំរិទ្ធិ ដែលជាមេបញ្ជាការរងនៃបញ្ជាការដ្ឋានសឹករងខេត្តកំពង់ឆ្នាំងទេ។ VOAក៏មិនទាន់អាចសុំការអត្ថាធិប្បាយពីលោក ឡុង ស៊ីថា អ្នកនាំពាក្យរបស់តុលាការខេត្តកំពង់ឆ្នាំងបានដែរនៅថ្ងៃអង្គារនេះ។ ភរិយារបស់លោក សុខ ឧត្តម អ្នកស្រី នុត សុវន្ធូរ អាយុ៣៦ឆ្នាំ ដែលមានកូនតូច៣នាក់ មានប្រសាសន៍ថាអ្នកស្រីមិនសូវយល់អំពីនីតិវិធីរបស់តុលាការនោះទេ ប៉ុន្តែអ្នកស្រីចង់ឲ្យតុលាការទម្លាក់ចោលការចោទប្រកាន់ និងដោះលែងស្វាមីរបស់អ្នកស្រីឲ្យបានឆាប់ ដោយសារអ្នកស្រីយល់ថាការការចោទប្រកាន់ស្វាមីរបស់អ្នកស្រីជារឿងអយុត្តិធម៌ ព្រោះប្រជាពលរដ្ឋបានហៅស្វាមីឲ្យទៅជួយផ្សព្វផ្សាយជម្លោះដីធ្លីតែប៉ុណ្ណោះ។ អ្នកស្រីមានប្រសាសន៍ថា៖ «ចង់សំណូមពរឲ្យគេដោះលែងគាត់ ឲ្យមានសេរីភាពវិញជុំគ្រួសារផង។ ចង់អនុវត្ត(ទោស)ជាមួយគាត់ គួរណាស់តែយកច្បាប់ស្តីពីរបបសារព័ត៌មាន មកអនុវត្តជាមួយគាត់ទៅ។ វាគ្រប់គ្រាន់ហើយរយៈពេល៦ខែហើយ ដែលគេឃុំខ្លួនគាត់នោះ»។ លោក ចាប សុខន ជាប្រជាពលរដ្ឋម្នាក់រស់នៅក្នុងភូមិកោះខ្ទុម្ព ឃុំជៀប ស្រុកទឹកផុស ដែលមានដីប្រមាណ៦ហិកតានៅទីនោះ ប៉ុន្តែមិនមានឯកសារផ្លូវច្បាប់។ លោកមានប្រសាសន៍ថាកាលនោះ លោក សុខ ឧត្តម និងអ្នកសារព័ត៌មានផ្សេងទៀតបានទៅផ្សាយរឿងដីធ្លីនៅទីនោះ ខណៈប្រជាពលរដ្ឋប្រមូលផ្តុំគ្នានៅសាលាឃុំជៀប។ លោកបន្តថាលោក សុខ ឧត្តម មិនបានញុះញង់ប្រជាពលរដ្ឋនោះទេ។ លោកថ្លែងប្រាប់VOAថា៖ «តាមយោបល់របស់ខ្ញុំ មិនគួរណាចាប់គាត់ទេ។ គាត់អ្នកផ្សព្វផ្សាយឲ្យប្រជាពលរដ្ឋដឹង ឲ្យដឹងខ្លួន។ ប្រជាពលរដ្ឋណាដែលរុករានដីថ្មី ដីព្រៃអីអញ្ចឹងទៅ យើងមិនបាច់រុករានអីអញ្ចឹងទៅ។ ហើយដីអាស្រ័យផល យើងចេះតែនៅអាស្រ័យផលអញ្ចឹងទៅ។ ប៉ុន្តែមិនគួរណាទៅចាប់គាត់ ហើយមិនគួរណាទៅវាយផ្ទះសម្តែងប្រជាពលរដ្ឋដែលសាងសង់ចាក់គ្រឹះថ្ម ខ្ទម»។ លោកបន្ថែមថាពេលនោះ លោក សុខ ឧត្តម បានរិះគន់ខ្លាំងៗអភិបាលខេត្តកំពង់ឆ្នាំង អំពីបញ្ហាដីធ្លីនេះ។ លោកមានប្រសាសន៍ថា៖«និយាយច្រើន ប៉ះពាល់ទៅលើចៅហ្វាយខេត្តហ្នឹង ថាដីធ្លីនៅទីនោះ លក់ទៅណា(លក់ឲ្យគេ)។ បែបប៉ះពាល់ត្រង់ហ្នឹងហើយ បានចៅហ្វាយខេត្ត គាត់ខឹងគាត់ គាត់ចាប់គាត់ហ្នឹងនុះ»។ VOAមិនអាចសុំការឆ្លើយតបពីលោក ឈួរ ច័ន្ទឌឿន អភិបាលខេត្តកំពង់ឆ្នាំងបានទេ។ មន្រ្តីសម្របសម្រួលរបស់សមាគមអាដហុកប្រចាំខេត្តកំពង់ឆ្នាំង លោក សំ ច័ន្ទគា មានប្រសាសន៍ថាកន្លងទៅ លោក សុខ ឧត្តម តែងតែផ្សព្វផ្សាយព័ត៌មានទាក់ទងនឹងជម្លោះដីធ្លី ដែលលោកថាអាចជាប់ពាក់ព័ន្ធនឹងអ្នកមានអំណាច ទើបមានការបង្រ្កាបលើអ្នកសារព័ត៌មានរូបនោះ។ លោកបញ្ជាក់ថា៖ «យើងមានមន្ទិលសង្ស័យថាការដែលចាប់ខ្លួន សុខ ឧត្តម នេះ គឺមានពាក់ព័ន្ធនឹងការផ្សាយរបស់លោកជុំវិញរឿងដែលអ្នកមានអំណាច មានអីដែលយកទ្រព្យរដ្ឋ យកទៅធ្វើជាកម្មសិទ្ធិ។ នេះហើយដែលជារឿងដែលយើងមានមន្ទិល»។ ភរិយារបស់លោក សុខ ឧត្តម មានប្រសាសន៍ថាការបិទស្ថានីយវិទ្យុរបស់ស្វាមីរបស់អ្នកស្រី ដោយក្រសួងព័ត៌មាន ក្រោយមានការចាប់ខ្លួនលោក សុខ ឧត្តម ធ្វើឲ្យជីវភាពរបស់គ្រួសារអ្នកស្រី ជួបការលំបាក ដោយសារស្ថានីយវិទ្យុលែងបានជួលម៉ោងផ្សាយ ដែលអ្នកស្រីថាក្នុងមួយថ្ងៃ កម្មវិធីវិទ្យុដំណើរការផ្សាយចាប់ពីម៉ោង៤ព្រឹកដល់ម៉ោង១១យប់៕